ОЦЕНА ПЛОДНОСТИ ДОМАЋИХ ЖИВОТИЊА
Одржавање високе репродуктивне ефикасности стада има за циљ очување општег и репродуктивног стања грла у стаду, повећање производње млека и телади по крави, а тиме и повећање економске добити. С друге стране оптимална репродуктивна ефикасност стада утиче на смањене трошкова производње, смањење степена излучивања грла односно доводи до бржег генетског напретка пожељних и одабраних генотипова.
Знаци еструса код крава 
Еструс је период у коме плоткиња испољава жељу за парењем и у коме је способна за оплодњу. Полним сазревањем јунице и појавом прве пубертетске овулације, успоставља се циклична оваријална активност, тако да се овулација понавља у просеку на 21 дан све док животиња не остане гравидна. Јунице су полно зреле већ са 8 до 9 месеци међутим, за приплод су способне тек са 14 до 15 месеци и телесном масом преко 350 kg. Редовно испољавање еструса и успешно откривање истог су најважнији предуслови за повећање репродуктивне ефикасности стада. Трајање еструса варира између 3 и 28h али код већине крава у просеку траје око 12 до 16h. Појава овулације се очекује око 10 до 12h након еструсног периода тј. престанка манифестације рефлекса стајања. У око 70% крава полни жар се појављује између 18h и 6h односно у скоро 50% од поноћи до 6h ујутру. Време највеће активности грла у еструсу је после поноћи па до 6h а најмање у поподневним часовима од 12 до 18 h. Полни жар се не појављује равномерно у току дана. У оквиру контролисаног програма репродукције неопходно је континуирано праћење, препознавање и планско коришћење појаве полног жара плоткиња. С тим у вези, успех осемењавања и концепције у великој мери зависи од успешности препознавања и евидентирања знакова и манифестације еструса код плоткиња. 
Основни знаци еструса код крава и јуница су: 
· манифестација рефлекса стајања – када животиња дозвољава да буде заскочена од стране бика или друге плоткиње. Рефлекс стајања је добро повезан са моментом овулације (грла у еструсу такође скачу на друге животиње); 
· закрвављеност (хиперемија) и оток вулве; 
· отицање лепљиве стакласте провидне слузи из вулве;  
· промене у понашању – животиње су агресивније, протерују и гурају своје партнере у групи, чешће се оглашавају мукањем, узнемирене су, више се крећу и чешће устају, слабије једу, иду на успостављање контакта са другим животињама у групи, учесталије социјално лизање и полагање главе на каудални део тела друге животиње итд.; 
· физиолошке промене – виша телесна температура, појава ситних угрушка у млеку, пад дневне млечности. 
Наведени знаци еструса могу да изостану и тада се говори о појави тзв. «тихог еструса». У овом случају овулација код плоткиња није праћена спољашњом манифестацијом знакова еструса што отежава одређивање оптималног времена инсеминације.


Методе за откривање еструса 

За откривање животиња у еструсу велики значај има правилно и ажурно вођење матичне евиденције односно увид у репродуктивни статус сваке плоткиње понаособ. Ажурирани увид у репродуктивни статус сваког грла олакшавају комерцијални софтвери којим се контролише и управља свим технолошким процесима на фарми. Постоји више начина детекције еструса. Један од уобичајених начина за идентфикацију грла у еструсу је визуелно посматрање стада у одређеним временским терминима и одговарајућем трајању. Препоручује се да се посматрање стада обавља 4 до 5 пута по 20 минута у току 24 часа а да се нарочита пажња посвети јутарњим сатима пре муже и раним вечерњим сатима. Сагласно актуелним истраживањима, успешност овог начина откривања еструса је око 90% (примећених грла). Приликом вршења визуелне контроле стада, за препоруку је да се код плоткиња за коју се сумња да је у еструсу, изврши и додатна провера изазивањем тзв „рефлекса стајања“ или рефлекса „померања репа“. Изазивање рефлекса стајања се постиже полагањем руку на крсни део кичменог стуба а рефлекс померања репа се постиже масажом доњих делова стиднице. За откривање плоткиња у еструсу могу се користити и помоћна техничка средства као што су нпр. тзв. „детектора заскакивања“ који помажу код бољег уочавања знакова заскакивања. Као детектори се користе различите врсте капсула са бојом које после заскакивања пуцају и остављају трагове у регији крсног дела тела, налепнице и фластери у боји са којих се након заскакивања скида слој боје, спрејеви и масне креде и др. У употреби су и посебно направљени електрични уређаји који осим регистровања заскакивања, утврђују укупан број скокова и тачно време овулације. Од осталих метода успешно се користе и хормонски (прогестеронски) брзи тестови за утврђивање концентрације прогестерона у млеку (крви), детектори активности кретања (педометри), коришћење бикова пробача, мерење вагиналног електричног отпора, праћење понашања плоткиња применом тв-мониторинга и др.  

Репродуктивни показатељи 

Ваљану процену степена репродуктивне ефикасности у запату није могуће извршити само на основу једног или два показатеља. Технологија управљања и праћења репродуктивних перформанси стада мора да се заснива на анализи већег броја показатеља јер они могу да делују појединачно или међусобно кумулативно. Узрок поремећаја репродуктивне ефикасности може бити различитог порекла (утицај бикова, семена, плоткиња, човека) и основни циљ је да се разматрањем већег броја показатеља прецизно идентификује узрок нарушавања репродуктивних перформанси стада. За препоруку је да се примењују репродуктивни показатељи који могу правовремено да укажу на репродуктивни статус грла и стада. У пракси се најчешће прате и анализирају следећи показатељи: Интервал осемењавања – временски период изражен у данима од последњег тељења до првог наредног осемењавања/парења. Овај показатељ је индикатор фертилитета краве, односно способности да после тељења успостави нови еструсни циклус. Трајање периода – интервала осемењавања зависи од брзине реуспостављања оваријалне функције post partum, од степена ефикасности откривања еструса, начина исхране, сезоне, проблема у вези са током претходног тељења (заостајање постељице, инфекције материце, дистокије, млечна грозница, синдром предебелих крава, кетоза) кондиције, нивоа производње итд., као и од личне одлуке одгајивача у вези са термином првог осемењавања. Висока вредност концепције се постиже осемењавањем после 60. дана од тељења. Успешно осемењавање је могуће спровести и после 45. дана од тељења али је вредност успешне концепције ниска а постоји ризик од смањења производње млека. Сервис период – временски период изражен у данима од последњег тељења до прве успешне концепције. Поред фактора који утичу на интервал осемењавања, на сервис период утиче и ембрионални морталитет (повађање). Продужено трајање сервис периода може бити последица лошег фертилитета крава, лошег квалитета семена (сперме), лоша техника инсеминације, неоптимално време инсеминације. У пракси се сматра да је оптимална вредност овог показатеља од 80 до 90 дана мада је тај период код високомлечних грла често много дужи. Краве са више од 150 дана сервис периода и 3 узастопна неуспешна осемењавања треба излучити из даље репродукције. Број осемењавања по концепцији (индекс осемењавања) – показује ефикасност осемењавања и степен фертилитета краве. Код бикова са добром плодношћу вредност овог показатеља се креће од 1,6 до 1,9 а преко ових вредности се сумња на мањак од овог показатеља преко 2,5 а при том да је квалитет семена за ВО одговарајући, проблем треба потражити у лошој техници ВО, нетачном откривању еструса, грешкама приликом идентификације плоткиња за ВО и др. Индекс осемењавања (Ио) се израчунава кao:
       
Ио =  број осемењавања / број осемењених плоткиња

Пример 1. 
На фарми од 300 крава осемењено је 120 крава, од којих је 112 остало стеоно и то 75 крава после 1. ВО, 25 крава после 2. ВО и 12 крава после 3. ВО. Израчунити индекс осемењавања? 
Укупно утрошене дозе семена = (75×1)+(25×2)+(12×3) = 161; 
Ио = 161/112= 1,43

У случају када је степен откривања еструса у стаду висок али и поред тога долази до великог броја осемењавања по успешној концепцији (висок проценат повађања), указује на проблем нетачног откривања почетка еструса тј. неоптимално време инсеминације. 

Проценат откривених еструса (Ое) – Показатељ који указује на ефикасност откривања еструса на фарми. Показатељ се израчунава након 42. дана после тељења и у обзир узима укупан број животиња код којих су примећени знаци еструса у односу на укупан број животиња код којих се еструс очекује у том периоду. 

Oe = ∑ број животиња у еструсу / ∑ број посматраних животиња× 100 

Пример 2. 
Фарма има 120 крава, укупан број животиња код којих се посматра (очекује) еструс после 42. дана post partum је 50, при чему су код 45 грла утврђени знаци еструса. Израчунати проценат откривених еструса? 

Oe = 45х100/50= 90% 

Проценат откривених еструса у запату се може пратити и анализом просечног трајања интервала између узастопно откривених еструса. Просечно трајање еструсног циклуса краве је 21 дан. Због тога је ефикасност откривања еструса идеална ако просечно трајање инетрвала између појединих откривених еструса износи 21 дан. Стога се ова вредност може утврдити по формули:

Ое = 21 х 100 / просечан интервал између еструса

Ако је интервал између два узастопна еструса краћи од 21 дан (мање од 18 дана), онда се сумња да је крава погрешно евидентирана да је била у еструсу, да постоји проблем цистичних јајника или да је грло под хормонским (простагландин) третманом. Продужено трајање интервала између два узастопна еструса (дуже од 24 дана) указује на то да је крава била у еструсу али да он није био евидентиран, крава је била у еструсу, осемењена је али је повађала због морталитета ембриона или да сви ови догађаји уопште нису ни евидентирани. 
Међутелидбени интервал – временски период у данима између два сукцесивна тељења. Овај показатељ у себи садржи два периода, време гестације које се не може мењати и сервис период који је променљив и који утиче на трајање међутелидбеног интервала. Оптимални међутелидбени интервал се креће у распону од 365 до 380 дана мада код високомлечних грла износи преко 400 дана. Старо правило каже да је вредност међутелидбеног интервала оптимална ако се постиже „једна крава – једно теле годишње“. 
Тест неповађања плоткиња (non return rate, Тн) – показује процентуални број крава и јуница код којих се после првог осемењавања није испољио еструс односно указује на успешност првих инсеминација. У пракси се тест спроводи после 56. (60) и 90. дана post partum односно обухвата животиње које се нису поново појавиле за ВО. Добар резултат овог показатеља се креће преко 60%. Да би резултати теста били прецизнији потребно је тачно потврдити бременитост код животиња. 

Тн = ∑ број бременитих животиња после 1. осемењавања / ∑ број првих осемењавања × 100 

Пример 3. Фарма има 120 крава, прво осемењавање је спроведено код 80 плоткиња од којих је конципирало 50. Израчунати Тн? 

Тн = 50х100/80=62,5% 

Укупна стеоност (Ус) – у обзир се узимају све животиње код којих је у одређеном временском периоду потврђена стеоност. При томе се број осемењавања по стеоној 102 плоткињи не узима у обзир. Прихватљива вредност овог показатеља се креће од 80 до 90%.

Ус = ∑број свих стеоних плоткиња / ∑број свих осемењених плоткиња × 100 
Пример 4. На фарми је укупно осемењено 120 крава од чега је код 112 потврђена стеоност. Израчунати вредност укупне стеоности? 

Ус =112/120×100 = 93,3% 

Плодност запата (Пз) – Показује број отељених плоткиња у односу на број свих осемењених плоткиња у току године (365 до 385 дана). Показатељ који даје информације о репродуктивном статусу тек на крају године. Задовољавајуће вредности индекса су преко 80%. 

Пз = ∑број отељених животиња / ∑број  осемењених животиња × 100 

Пример 5. 
У току 365 дана на једној фарми је осемењено 120 плоткиња од којих је отељено 100. Израчунати плодност запата? 

Пз =100/120×100= 83,3% 

Обнова запата 

Дужина искоришћавања крава у пиплоду позитивно утиче на економичност производње меса и млека. Интезитет обнове (ремонта) запата ће пре свега зависити од просечног узраста плоткиња код првог тељења и старости крава при излучењу из даљег приплода. Уколико репродуктивни период краве дуже траје утолико ће интезитет обнове запата бити мањи. Стим у вези, проценат замене (З) се израчунава тако што се величина стада ставља у однос са просечним репродуктивним животом грла. При томе се величина стада изражава релативно као 100%.

Пример 6. 
Ако је величина стада = 100%, просечан узраст плоткиње код излучења 6 година а просечан узраст код првог тељења 2 године, колики је просечни репродуктивни живот грла (Рж) а колики проценат замене (З) у запату? Рж = узраст код излучења – узраст код првог тељења Рж = 6 год. – 2 год.= 4 године; 

З =100%/4=25% 

Добијени проценат замене од 25% не даје одговор на то колики проценат женске телади добијене у току године треба оставити за приплод. Овај одговор добијамо израчунавањем тзв. ремонтног процента (Р). Да би смо утврдили ремонтни проценат, пре тога мора да се утврди просечан број женске телади по крави и години. Ако се пође од претпоставке да је однос полова у стаду 1:1 (50% мушких, 50% женских телади) а да се плодност крава у стаду креће око 80%, тада ће просечан број женске телади (Жт) по крави и години бити:

Број женске телади (Жт) = ½ плодности крава /100

Жт = 40/100=0,4

С тога је ремонтни проценат Р =З / Жт =25% / 0,4% = 62,5 %

Вредност утврђеног ремонтног процента показује да ако желимо да задржимо исти број грла у производњи (проста замена стада), мора се оставити најмање 62,5% од све добијене женске телади у току године. Приликом израчунавања ремонтног процента треба се узети у обзир и проценат угинућа телади (до 5%) као и интезитет селекције.

